Спортсменхэр ягъэгушхуэ
Шэджэм куейм щыщ спортсменхэу 2012 — 2013 гъэхэм Урысейм, Европэм, дуней псом ехъулIэныгъэхэр щызыIэрызыгъэхьахэр Шэджэм къалэ дэт, сабийхэмрэ ныбжьыщIэхэмрэ я спорт унэм щагъэлъэпIащ.
ЗэIущIэ гуапэм кърихьэлIащ икIи спортсменхэм псалъэ гуапэхэмкIэ зыхуагъэзащ Шэджэм район администрацэм и тхьэмадэ Бакъ Руслан, КъБР-м спортымрэ туризмэмкIэ и министрым и къалэнхэр зыгъэзащIэ АфIэунэ Аслъэн, алыдж-урым бэнэкIэмкIэ Олимп чемпион Къардэн Мурат, Олимп Джэгухэм жэз медаль къыщызыхьа Тау Хьэсэнбий, «Урысей зэкъуэт» урысейпсо политпартым и щIыналъэ къудамэм и Iэтащхьэ Канунниковэ Татьянэ сымэ.
— Физкультурэмрэ спортымрэ зегъэужьыныр къэралым, республикэм, районым я политикэм и унэтIыныгъэ нэхъыщхьэхэм ящыщщ. Ди спортсменхэм спорт утыку зэмылIэужьыгъуэхэм ди куейм и пщIэр щаIэтын папщIэ тхузэфIэкI псори длэжьынущ, — жиIащ Бакъ Руслан.
НэхъыфIхэм ящыщщ кикбоксингымкIэ дуней псом и чемпион Борсэ Астемыр, бгырыпх бэнэкIэмкIэ дунейпсо чемпионатым дыжьын медаль къыщызыхьа Бэджыдэ Рустам, кикбоксингымкIэ дунейпсо чемпионатым жэз медаль щызыIэрызыгъэхьа Жэгъуп ФатIимэ, юниорхэм я деж универсальнэ бэнэкIэмкIэ Европэм, дуней псом я ныбжьыщIэ зэпеуэхэм я чемпион Бейтыгъуэн Залым, дзюдомкIэ Европэм и Кубок зэпеуэм дыжьын медаль къыщызыхьа Хъурсинэ Залымхъан, студентхэм боксымкIэ я Европэ чемпионатым дыжьыныр щызыIэрызыгъэхьа КIэрэф Тимур, Урысейм пашэныгъэр къыщыхьынымкIэ зэхьэзэхуэм жэз медаль къыщызыхьа Гаджиев Алим, бэнэкIэ хуитым «А» классымкIэ и дунейпсо турнирым ещанэ увыпIэр щызыубыда Мэзыхьэ Астемыр, боксымкIэ урысей зэхьэзэхуэм жэз медаль щызыIэрызыгъэхьа Энеев Кязим, алыдж-урым бэнэкIэмкIэ Урысейм пашэныгъэр къыщыхьынымкIэ зэпеуэм жэзыр къыщызыхьа Къалмыкъ Ислъам сымэ.
АфIэунэ Аслъэн щхьэхуэу къытеувыIащ боксер Гаджиев Алим Хабаровск щригъэкIуэкIа кIэух зэIущIэм. Абы къыхигъэщащ апхуэдэ текIуэныгъэ иужьрей илъэс 20-м республикэм зэрыщымыIар.
Спортсменхэм фIыщIэ тхыгъэхэмрэ саугъэт лъапIэхэмрэ — швейцар сыхьэтхэмрэ планшет компьютерхэмрэ — иратащ. Чемпионхэр зыгъэхьэзыра тренерхэм ахъшэ саугъэтхэр ялъысащ. Спорт Iуэхугъуэ гуапэм и жэрдэмщIакIуэщ щIыпIэ администрацэм и тхьэмадэ Бакъ Руслан. КъызэгъэпэщакIуэхэм я фIэщ мэхъу районым и спортсмен нэхъыфIхэр илъэс къэс гъэлъэпIэныр хабзэфI зэрыхъунур.
ЗэIущIэ гуапэм кърихьэлIахэм я нэгу зрагъэужьащ щIыпIэ эстрадэм и артистхэм.
КIарэ Элинэ.
